ท่าสยามเป็นร้านก๋วยเตี๋ยวเรือที่มีหลายสาขาทั่วกรุงเทพฯ ค่ะ ปกติแล้วเราเป็นแฟนพันธุ์แท้สาขาสยามสแควร์ (คือเป็นสาขาที่อยู่ใกล้สุดนั่นเอง และถูกเพื่อนบังคับให้ไปกินด้วยอย่างบ่อย) แต่เนื่องจากในวันนี้เรามาเดินเล่นที่เซ็นทรัลเวิร์ลก็เลยขอแวะมาชิมสาขานี้ซะหน่อยค่ะ

ก๋วยเตี๋ยวเรือท่าสยามสาขานี้ตั้งอยู่บริเวณชั้น 6 และเป็นสาขาที่มีอาหารให้เลือกค่อนข้างหลากหลายค่ะ สาขานี้นอกจากจะมีก๋วยเตี๋ยวแล้วยังมีอาหารจานเดียวอีกด้วยนะคะ แต่เราก็เลือกกินก๋วยเตี๋ยวเหมือนเดิมค่ะ เพราะชีวิตต้องการเลือด!!!

+ ก๋วยเตี๋ยวเรือหมูน้ำตกรวมทุกอย่าง ยกเว้นผัก
เป็นก๋วยเตี๋ยวเรือน้ำเกือบเข้มข้นค่ะ ขอเปรียบเทียบกับสาขาสยามสแควร์นะคะ เราว่าสาขาสยามสแควร์รสชาติเข้มข้นและจัดจ้านกว่ามากเลยค่ะ สาขานี้น้ำจะใสๆ กว่า และรสชาติอ่อนกว่า ทำให้ยังไม่สะใจเท่าไหร่

+ วุ้นน้ำมะพร้าวอ่อน (45 บาท)
วุ้นมะพร้าวน้ำอ่อนของที่นี่รสชาติกลางๆ ค่ะ ด้านบนเป็นวุ้นกะทิ ส่วนด้านล่างเป็นวุ้นมะพร้าวใสๆ มีกลิ่นหอมมะพร้าว แต่เนื้อจะนิ่มๆ ค่ะ ยังไม่ถูกจริตเราเท่าที่ควร และราคาค่อนข้างสูงอีกด้วย

โดยรวมถือว่ารสชาติอาหารยังไม่ถูกใจค่ะ แต่การบริการของทางร้านทำได้ดีมากทีเดียวค่ะ 